Sier det er uakseptabelt å måtte vente så lenge.

Therese Wiik er 27 år gammel. For to år siden fikk hun diagnosen brystkreft.

– Jeg fikk den i oktober 2009. Så det er litt over to år siden. Men nå er jeg frisk. Men jeg må jo gå på kontroller i mange år fremover, forteller Therese.

Må vente i flere år

Hun er frisk, men sporene etter sykdommen er fortsatt godt synlige for 27-åringen selv. Hun har nemlig ikke fått rekonstruert brystet enda, og det kan fortsatt ta mange år før hun får det.

– Jeg tenkte veldig der og da at jeg kom til å få den puppen. Så hadde jeg visst at jeg måtte vente ville jeg nok tatt den prosessen mye verre, sier Therese.

For det er ikke så lett å være midt i tjueårene og bare ha ett bryst.

– Det er ikke bare å ta av seg til bikini. Jeg vil være helt frisk før jeg gjør sånt, sier Therese til TV 2 Nyhetene.

Therese fikk beskjed om at ventetiden var på mellom fem og sju år.

Nå kan det altså vise seg at hun må vente i ti år på et nytt bryst. Skal hun gjøre operasjonen privat koster det 250.000 kroner.

– At man skal vente i ti år, det er bare helt ... Da er jeg 37 år når jeg får nytt bryst, det er uakseptabelt.

Ventetiden er også uakseptabelt for legene.

Torsdag samlet de seg i akuttmottaket på Ullevål. De representerer alle fagområdene ved Oslo universitetssykehus.

Krever stans i fusjonen

De kommer fra Aker, Rikshospitalet og Ullevål, sykehusene som ble slått sammen til ett gigantsykehus 1. januar 2009.

– Dette her er tillitsvalgte fra absolutt hele Oslo universitetssykehus, sier anestesilege og tillitsvalgt Kjersti Baksaas-Aasen.

I flere reportasjer har TV 2 fortalt om den kritiske situasjonen ved sykehuset som er blitt Europas største.

Mandag krevde de borgelige partiene at hele prosessen settes på pause.

– Vi trenger en time out. Vi er veldig glad for at opposisjonen har gått ut og sagt det for det er det samme som vi mener, sier Baksaas-Aasen.

For nå krever også legene ved sykehuset at hele prosessen stanses.

– Vi vil ikke være med på en prosess som ikke har noe mål. Og som ikke har noen rammer, verken økonomisk eller for hvordan pasientilbudet skal organiseres. Vi vil ikke være med på noe som gir et dårligere pasienttilbud, sier Baksaas-Aasen.

KREFTLEGE FORTVILER: – Helseministeren er usynlig

– Vi merker jo det i daglige at dette blir jo dårligere. Dette blir jo ikke noe bedre.

– Det var jo det vi ønsket, det var jo det vi skulle. Vi skulle jo bli det store sykehuset som på en måte ble best i klassen, sier nevrokirurg Roger Josefsen.

De 29 legene som har samlet seg på akuttmottaket forteller om svekket pasientsikkerhet, et dårligere tilbud og lengre ventetid.

Får store konsekvenser

En pasientgruppe det har fått store konsekvenser for er kreftopererte kvinner som venter på å få rekonstruert brystene.

– Før vi flyttet var ventetiden på Ullevål mellom fem og seks år. I løpet av sommeren har ventetiden i dag økt til å være nærmere ti år. Årsaken er at de har ikke kapasitet til vår virksomhet på rikshospitalet, på Rikshospitalet er det jo fullt allerede, sier overlege Bjørn Brøndmo.

– Vi skal søke å få denne ventetiden ned. Det tror jeg nettopp at å slå sammen to sårbare miljøer til hver for seg kan gi oss en mulighet til, sier konstituert administrerende direktør ved Oslo universitetssykehus Jan Eirik Thoresen til TV 2.

Men at situasjonen endrer seg før penger og nye bygninger er på plass, har legene ingen tro på.

– Baklengs inn i framtiden

– Vi har beveget oss baklengs inn i framtiden. Vi gjør det saktere og med dårligere kvalitet i dag enn det vi gjorde for ti år siden, sier nevrokirurg Roger Josefsen.

– Jeg deler kollegaens bekymring for denne prosessen. Vi har utfordringer som er til dels vanskelig. Vi noterer oss likevel at vi har en klar bestilling på å gjennomføre en fusjonsprosess. Det skal vi fortsette med. Så lenge bestillingen er så klar som den har vært, sier Thoresen.

POLITISK PANEL: Var kreftgarantien en bløff fra regjeringen?